Tijorat banklarida kassa ishini tashkil etish, naqd pul va boshqa qimmatliklarni inkassatsiya qilishga doir yoʻriqnomaga qoʻshimcha va oʻzgartirishlar kiritish haqida
(resolution, 2025-12-11)

Oʻzbekiston Respublikasining “Oʻzbekiston Respublikasining Markaziy banki toʻgʻrisida”gi hamda “Banklar va bank faoliyati toʻgʻrisida”gi qonunlariga muvofiq Oʻzbekiston Respublikasi Markaziy banki boshqaruvi qaror qiladi: 1. Oʻzbekiston Respublikasi Markaziy banki boshqaruvining 2018-yil 28-apreldagi 16/21-son qarori (roʻyxat raqami 3028, 2018-yil 29-iyun) (Qonun hujjatlari maʼlumotlari milliy bazasi, 02.07.2018-y., 10/18/3028/1418-son) bilan tasdiqlangan Tijorat banklarida kassa ishini tashkil etish, naqd pul va boshqa qimmatliklarni inkassatsiya qilishga doir yoʻriqnomaga ilovaga muvofiq qoʻshimcha va oʻzgartirishlar kiritilsin. 2. Mazkur qaror rasmiy eʼlon qilingan kundan eʼtiboran kuchga kiradi 1. 1-bandda: quyidagi mazmundagi oʻn oltinchi xatboshi bilan toʻldirilsin: “plombalash — naqd pul va boshqa qimmatliklarni tashishda inkassatsiya sumkasi (qopi) va bankomat kassetalariga hamda naqd pullar joylangan temir shkaf va seyflarga bir martalik raqamlangan shtrix yoki QR kodli plastik plomba, shuningdek shpagat ip, qoʻrgʻoshin va plombirator yordamida plomba oʻrnatish;”. oʻn oltinchi — yigirma birinchi xatboshilar tegishli ravishda oʻn yettinchi — yigirma ikkinchi xatboshilar deb hisoblansin. 2. 13-band quyidagi tahrirda bayon etilsin: “13. Bank kassasi orqali xoʻjalik yurituvchi subyektlarga kassa xizmatlarini koʻrsatishda kassa xodimi tomonidan kirim va chiqim kassa amallari: kassa xodimiga bunday amallarni bajarish boʻyicha vakolat berilgan hollarda mustaqil bajarilishi; kassa xodimiga bunday amallarni bajarish boʻyicha vakolat berilmagan hollarda bankning masʼul xodimi ruxsati asosida bajarilishi mumkin.”. 3. 56-bandning birinchi va ikkinchi xatboshilari quyidagi tahrirda bayon etilsin: “56. Kassir mijozga naqd pullarni oʻrami buzilmagan toʻliq bogʻlamlar boʻyicha chiqim qilganida, banknotlarni birma-bir qayta sanamagan holda, ustki nakladkada koʻrsatilgan summalarga qarab chiqim qiladi. Mijozga oʻrami buzilmagan toʻliq bogʻlamdan tegishli dastalarni olib berish zarur boʻlsa, unda kassir pul bogʻlami joylashtirilgan polietilen paketdagi kassirning shaxsiy klishe raqamlari bosilgan kafolat chokini kesmagan holda paketni naqd pullarni oluvchi mijozning koʻz oldida qirqishi lozim.”. 4. 61-band quyidagi tahrirda bayon etilsin: “61. Bank mijozi kassadan olgan naqd pullarini maxsus ajratilgan joyda yoki xonada, bank kassa xodimining kuzatuvi ostida, birma-bir qayta sanab olishi mumkin. Bunday hollarda chiqim kassasi kassiri mijozga berayotgan naqd pul bogʻlamlarining polietilen paketidagi kafolat choklarini kesmasdan mijozga beradi. Mijoz tomonidan naqd pullarni birma-bir sanab olish vaqtida, jarayonni kuzatib turgan bank kassa xodimi polietilen paketlarning kafolat choklari va banderollarning toʻliq saqlanishini kuzatib turishi lozim.”. 5. 72-bandning oltinchi xatboshisi quyidagi tahrirda bayon etilsin: “mazkur Yoʻriqnomaning 15-ilovasiga muvofiq inkassatorlar guruhiga berilgan boʻsh sumkalar (qoplar) soni toʻgʻrisida maʼlumotnomani taqdim etishi lozim.”. 6. 73-bandning birinchi xatboshisi quyidagi tahrirda bayon etilsin: “73. Kechki kassaning buxgalter-nazoratchisi inkassatorlar guruhidan qabul qilib olgan yuk xatlari va tashrif varaqalaridagi yozuvlarni bir-biriga mos kelishini tekshirib koʻrishi shart. Shundan soʻng, buxgalter-nazoratchi mazkur Yoʻriqnomaning 18-ilovasiga muvofiq bank kassasiga qabul qilingan naqd pul tushumlari solingan va boʻsh inkassatsiya sumkalari (qoplari) toʻgʻrisida maʼlumotnomaning tegishli qismini uch nusxada rasmiylashtirib, unga:”. 7. 74-bandning birinchi xatboshisidagi “16-ilovasida keltirilgan jurnal shaklining” degan soʻzlar “18-ilovasida keltirilgan maʼlumotnomaning” degan soʻzlar bilan almashtirilsin. 8. 75-band quyidagi tahrirda bayon etilsin: “75. Kechki kassaning buxgalter-nazoratchisi inkassatorlar guruhi tomonidan kechki kassaga topshirilayotgan sumkalar (qoplar) sonini inkassatorlar guruhiga berilgan boʻsh sumkalar (qoplar) soni toʻgʻrisida maʼlumotnomada koʻrsatilgan raqamlarga mos kelishini tekshirib boʻlganidan soʻng, rasmiylashtirilgan 18-ilovadagi maʼlumotnomaning bir nusxasini va tashrif varaqalarini inkassatorlar guruhiga qaytarib beradi.”. 9. 76-bandning ikkinchi va uchinchi xatboshilari quyidagi tahrirda bayon etilsin: “inkassatsiya sumkasiga (qopiga) bosilgan plombir izining aniqligini va tasdiqlangan namunaga mos kelishini (bir martalik raqamlangan plastik plombaning shtrix yoki QR kodini skanerlab) tekshirishi; inkassatsiya sumkasining (qopining), plomba izi tushirilgan tizimchaning (bir martalik raqamlangan shtrix yoki QR kodli plastik plombaning) biron-bir joyi shikastlanmaganligini qarab chiqishi;”. 10. 78-banddan “va tashrif varaqalarining” degan soʻzlar chiqarib tashlansin. 11. 79-bandda: birinchi xatboshi quyidagi tahrirda bayon etilsin: “79. Kechki kassa kassiri bank kassasiga qabul qilingan naqd pul tushumlari solingan va boʻsh inkassatsiya sumkalari (qoplari) va ularning hujjatlarini buxgalter-nazoratchining kuzatuvi ostida kechki kassaning pul omboridagi seyfga (temir shkafga) joylashtiradi. Pul omboridagi seyf (temir shkaf) kassir va buxgalter-nazoratchining kalitlari bilan qulflanadi. Shuningdek, kechki kassa pul omborining eshigi ham ikkita kalit bilan qulflanib, ikkita muhr bilan muhrlanadi.”; ikkinchi xatboshidagi “Milliy gvardiyasining qoʻriqlash xizmati” degan soʻzlar “Ichki ishlar vazirligi huzuridagi Qoʻriqlash departamenti” degan soʻzlar bilan almashtirilsin. 12. 80-bandning birinchi xatboshisi quyidagi tahrirda bayon etilsin: “80. Bankning kechki kassasi xodimlari inkassatorlar guruhidan naqd pul tushumlari solingan inkassatsiya sumkalarini (qoplarini) qabul qilish jarayonida sumkaning (qopning) nuqsonli ekanligi (bosilgan plombir izining aniq emasligi yoki tasdiqlangan namunaga mos kelmasligi (bir martalik raqamlangan plastik plombaning shtrixi yoki QR kodi skanerlanganda tegishli rekvizitlarni oʻqish imkoniyati mavjud emasligi yoki oʻqilgan yozuvlarning namunaga muvofiq emasligi), shuningdek inkassatsiya sumkasida (qopida) va (yoki) undagi plombada biron-bir tashqi shikastlanishlar mavjudligi, inkassatsiya sumkasining (qopining) raqamini uning yuk xatida koʻrsatilgan raqamga mos kelmasligi, tashrif varaqasida va sumkaning (qopning) yuk xatida koʻrsatilgan naqd pul tushumi summasini bir-biriga mos kelmasligi) aniqlansa, bunday holatlar haqida bank kassasi mudiriga xabar berilishi lozim.”. 13. 81-bandning ikkinchi xatboshisi “plombadan ajratilmagan” degan soʻzlardan keyin “(bir martalik raqamlangan shtrix yoki QR kodli plastik plomba saqlangan)” degan soʻzlar bilan toʻldirilsin. 14. 82-band quyidagi tahrirda bayon etilsin: “82. Kechki kassaga inkassatorlar guruhidan barcha inkassatsiya yoʻnalishlari boʻyicha qabul qilingan mijozlarning naqd pul tushumlari solingan va boʻsh sumkalarini (qoplarini) keyingi ish kuni ertalab qayta sanash kassasiga topshirishdan avval, kechki kassa buxgalter-nazoratchisi tomonidan mazkur Yoʻriqnomaning 18-ilovasidagi maʼlumotnomaning kechki kassada qolgan ikkita nusxasining tegishli qismlari toʻldiriladi.”. 15. 83-bandda: birinchi xatboshi chiqarib tashlansin; ikkinchi va uchinchi xatboshilar tegishli ravishda birinchi va ikkinchi xatboshilar deb hisoblansin; birinchi xatboshi quyidagi tahrirda bayon etilsin: “83. Bank kechki kassasi xodimlari tomonidan mazkur Yoʻriqnomaning 18-ilovasidagi maʼlumotnomaning bir nusxasini, shuningdek inkassatsiya qilingan naqd pul tushumlari solingan hamda boʻsh sumkalar (qoplar) qayta sanash kassasining nazoratchisiga keyingi bank ish kuni ertalab mazkur Yoʻriqnomaning 94 va 95-bandlarida belgilangan tartibda topshiriladi.”. 16. 94 va 95-bandlar quyidagi tahrirda bayon etilsin: “94. Bank ish kuni boshida qayta sanash kassasi nazoratchisi, kechki kassa xodimlaridan naqd pul tushumlari solingan va boʻsh sumkalarni (qoplarni) qabul qilib olish vaqtida, kechki kassa pul omborining oldidagi xonada boshqa kassa xodimlarining yoki begona shaxslarning boʻlishi taqiqlanadi. Kechki kassa xodimlari kechki kassa pul omborining oldidagi xonada mazkur Yoʻriqnomaning 15-ilovasida keltirilgan maʼlumotnoma (bir nusxada) hamda 18-ilovasida keltirilgan maʼlumotnomani (ikki nusxada) ularda qayd etilgan yozuvlarning oʻzaro mosligini tekshirish uchun qayta sanash kassasi nazoratchisiga beradi. Ushbu hujjatlarda qayd etilgan maʼlumotlar oʻrtasida tafovut aniqlanmasa, qayta sanash kassasining nazoratchisi mazkur Yoʻriqnomaning 18-ilovasida keltirilgan maʼlumotnomaning ikkala nusxasining tegishli qismiga imzo qoʻygan holda uning bir nusxasini va 15-ilovada keltirilgan maʼlumotnomani kechki kassa xodimlaridan qabul qilib oladi. Mazkur Yoʻriqnomaning 18-ilovasida keltirilgan maʼlumotnomaning bir nusxasi kechki kassada bir yil saqlanib, shundan soʻng bank maxsus komissiyasi xodimlari ishtirokida belgilangan tartibda yoʻq qilinishi lozim. 95. Qayta sanash kassasining nazoratchisi kechki kassa xodimlaridan har bir inkassatsiya sumkalarini (qoplarini) qabul qilishda: har bir sumka (qop) raqamining hamda umumiy sonining mazkur Yoʻriqnomaning 15 va 18-ilovalarida keltirilgan maʼlumotnomalarda qayd etilgan yozuvlarga mos kelishini; mazkur Yoʻriqnomaning 76-bandida belgilangan tartibda naqd pul tushumlari solingan har bir inkassatsiya sumkasini (qopini) birma-bir tekshirishi lozim.”. 17. 96-bandning ikkinchi xatboshisi quyidagi tahrirda bayon etilsin: “Bunda mazkur Yoʻriqnomaning 18-ilovasida keltirilgan maʼlumotnomaning tegishli qismi ikki nusxada toʻldirilgan holda imzolanadi hamda uning bir nusxasi qayta sanash kassasi nazoratchisining muhri bilan muhrlangan holda inkassatorlar guruhiga beriladi. Ushbu maʼlumotnomaning ikkinchi nusxasiga inkassatorlar guruhining muhri bosiladi va qayta sanash kassasi nazoratchisiga beriladi.”. 18. 97-banddagi “maʼlumotnomani bir nusxada toʻldiriladi” degan soʻzlar “maʼlumotnomaning tegishli qismi bir nusxada toʻldiriladi” degan soʻzlar bilan almashtirilsin. 19. 100-bandning ikkinchi xatboshisi quyidagi tahrirda bayon etilsin: “Nazoratchining kuzatuvi ostida kassir inkassatsiya sumkasidagi (qopidagi) plombalangan tizimchaning (bir martalik raqamlangan shtrix yoki QR kodli plastik plombaning) bir tomonini qirqib, sumkani (qopni) ochadi hamda uning ichidan naqd pul va boshqa qimmatliklarni oladi. Boʻsh sumka (qop) nazoratchiga qaytariladi. Kassir naqd pul va boshqa qimmatliklarni qayta sanashni yakunlaguniga qadar, sumkaning (qopning) plombali tizimchasini (bir martalik raqamlangan shtrix yoki QR kodli plastik plombani) oʻzida saqlashi lozim.”. 20. 106-band quyidagi tahrirda bayon etilsin: “106. Bankning kirim, chiqim yoki chakana amaliyot kassalari kassirlari tomonidan oʻrab-bogʻlangan hamda bank boʻlinmasi pul omborida saqlanayotgan naqd pul bogʻlamlarini qayta sanash kassasi kassirlari qayta sanashi mumkin.”. 21. 116-bandda: birinchi xatboshi quyidagi tahrirda bayon etilsin: “116. Qayta sanash kassasining nazoratchisi 176-shakldagi nazorat qaydnomasini, kassirlarning 175-shakldagi nazorat varaqalarini, inkassatsiya sumkalarining (qoplarining) ilova qaydnomalarini, shuningdek mazkur Yoʻriqnomaning 15 va 18-ilovalarida keltirilgan maʼlumotnomalarni hamda 17-ilovasida keltirilgan dalolatnomani kassa mudiriga topshiradi.”; uchinchi xatboshi quyidagi tahrirda bayon etilsin: “mazkur Yoʻriqnomaning 15 va 18-ilovalarida keltirilgan maʼlumotnomalarda qayd etilgan yozuvlarni oʻzaro taqqoslagan holda, inkassatsiya sumkalari (qoplari) bank kassasiga toʻliq topshirilganligini tekshirib koʻradi;”. 22. 117 va 118-bandlar quyidagi tahrirda bayon etilsin: “117. Kassa mudiri mazkur Yoʻriqnomaning 15 va 18-ilovalarida keltirilgan maʼlumotnomalarni, 17-ilovaga muvofiq shaklda tuzilgan dalolatnomani, 176-shakldagi nazorat qaydnomasini hamda inkassatsiya sumkalarining (qoplarining) ilova qaydnomalarini bank bosh buxgalteriga (yoki uning oʻrinbosariga) topshiradi. 118. Bosh buxgalter (yoki uning oʻrinbosari) mazkur Yoʻriqnomaning 15 va 18-ilovalarida keltirilgan maʼlumotnomalarda qayd etilgan yozuvlarni hamda aniqlangan kassa xatoliklari boʻyicha mazkur Yoʻriqnomaning 17-ilovasiga muvofiq tuzilgan dalolatnomada qayd etilgan summalarni inobatga olgan holda naqd pullar summasini nazoratchining 176-shakldagi nazorat qaydnomasidagi yozuvlar bilan taqqoslaydi. Tafovut aniqlanmasa, bosh buxgalter (yoki uning oʻrinbosari) mazkur Yoʻriqnomaning 18-ilovasida keltirilgan maʼlumotnomani imzolaydi. Soʻngra, kunlik kassa hujjatlariga tikish uchun naqd pul tushumlari solingan sumkaning (qopning) ilova qaydnomasini, mazkur Yoʻriqnomaning 15 va 18-ilovalaridagi maʼlumotnomalarni, 176-shakldagi naqd pul va boshqa qimmatliklarni qayta sanash natijalari boʻyicha nazorat qaydnomasini kassa mudiriga topshiradi.”. 23. 121-bandda: birinchi xatboshi quyidagi tahrirda bayon etilsin: “121. Qayta sanash kassasining nazoratchisi boʻshatilgan inkassatsiya sumkalarini (qoplarini), ular uchun ajratilgan maxsus joyga (xonaga) inkassatsiya xodimlariga keyingi kunda topshirish uchun tayyorlab qoʻyadi. Bank va inkassatsiya boʻlimi oʻrtasida tuzilgan shartnomada belgilangan vaqtda boʻsh inkassatsiya sumkalarini (qoplarini) qayta sanash kassasining nazoratchisi tomonidan inkassatorlar guruhiga topshirish mazkur Yoʻriqnomaning 15-ilovasiga muvofiq shakldagi maʼlumotnomada tegishli yozuvlarni qayd etish hamda inkassatorlar guruhi rahbarining tasdiqlovchi imzosini qoʻyilishi asosida amalga oshiriladi.”; uchinchi xatboshidagi “24-ilovasida keltirilgan kitobga qayd etilgan” degan soʻzlar “15-ilovasida keltirilgan maʼlumotnomada qayd etilgan” degan soʻzlar bilan almashtirilsin. 24. 127-bandda: ikkinchi xatboshi “bogʻlam ustiga va ostiga” degan soʻzlardan keyin “, bogʻlamdagi banknotlar oʻlchamiga mos keluvchi” degan soʻzlar bilan toʻldirilsin; uchinchi xatboshi chiqarib tashlansin. 25. 130-band quyidagi tahrirda bayon etilsin: “130. Banknotlar bogʻlamini polietilen paketlarga joylashtirishdan oldin banknotlarning har bir dastasi bitta koʻndalang banderol bilan oʻrab-bogʻlanadi. Oʻrab-bogʻlangan banknot dastalari banderoliga mazkur Yoʻriqnomaning 127 va 128-bandlarida belgilangan zaruriy rekvizitlar qayd etilishi shart.”. 26. 132-bandda: ikkinchi xatboshi chiqarib tashlansin; uchinchi — yettinchi xatboshilar tegishli ravishda ikkinchi — oltinchi xatboshilar deb hisoblansin. 27. 133-band quyidagi tahrirda bayon etilsin: “133. “Davlat belgisi” masʼuliyati cheklangan jamiyati (bundan buyon matnda “Davlat belgisi” MCHJ deb yuritiladi) oʻramlaridagi naqd pullar 100 donadan dastalanib, bitta koʻndalang banderolga oʻrab-bogʻlangan boʻladi. Har bir bogʻlam 10 ta dastadan iborat boʻlib, uning ustki nakladkasiga “Davlat belgisi” MCHJning nomi, banknotning nominal qiymati, bogʻlamdagi banknotlarning umumiy summasi, bogʻlam shakllantirilgan sana va nazoratchining familiyasi, ismi, otasining ismi yoki uning kodi kabi rekvizitlar bosilgan boʻlib, bogʻlamlar polietilen paketlarga joylangan boʻladi.”. 28. 134-bandning ikkinchi xatboshisi quyidagi tahrirda bayon etilsin: “Har bir qopchaning ogʻzi tuguni va titilgan joyi boʻlmagan tizimcha (bir martalik raqamlangan shtrix yoki QR kodli plastik plomba) bilan 2,5 aylanishda mahkam bogʻlanadi. Tizimchadan foydalanilganida ogʻzi bogʻlangan qopcha plombir bilan plombalanadi. Tangali qopchalarga biriktirilgan yorliqlarga bank nomi, kodi, oʻrab-bogʻlangan sana, tanganing nominal qiymati va umumiy summasi yozilib, kassir imzosi qoʻyiladi. Shundan soʻng, yorliqqa kassirning familiyasi, ismi va otasining ismi koʻrsatilgan toʻrtburchak muhri bosiladi.”. 29. 135-band quyidagi tahrirda bayon etilsin: “135. Aylanma kassadagi tangali qopchalarga kartondan tayyorlangan yorliqlar biriktirilishi mumkin. Yorliqlardan tizimcha (bir martalik raqamlangan shtrix yoki QR kodli plastik plomba) uchlari oʻtkazilganidan soʻng siqib bogʻlanadi, plombalanadi. Inkassatorlar guruhiga topshirilayotgan tangali qopchaning ogʻzida matodan tayyorlangan yorliq boʻlishi lozim.”. 30. 136-bandning birinchi xatboshisi, 212-bandning toʻrtinchi xatboshisi, 215-bandning birinchi xatboshisi hamda mazkur Yoʻriqnomaga 21-ilovaning matni va 25-ilovaning sakkizinchi bandidagi “DUK” qisqartmasi “MCHJ” qisqartmasi bilan almashtirilsin. 31. 139-band quyidagi tahrirda bayon etilsin: “139. Qopchadagi tanganing bir qismi olingan yoki unga qoʻshimcha tangalar solingan hollarda tangalar qoldigʻi donalab sanalishi, paketdagi qadoqlangan tangalar esa, yozuvlariga qarab qayta sanalishi shart. Shundan soʻng, qopchaga yangi yorliq biriktiriladi. Bunda qopchaning ogʻzi tuguni va tugilgan joyi boʻlmagan tizimcha (bir martalik raqamlangan shtrix yoki QR kodli plastik plomba) bilan 2,5 aylanishda mahkam bogʻlanib, qopcha qayta plombalanadi va yorliqqa tangani sanagan kassirning imzosi qoʻyiladi.”. 32. 145-bandning ikkinchi xatboshisi quyidagi tahrirda bayon etilsin: “ularni qopga (yoki paketga) joylab, qopning ogʻzi belgilangan tartibda bogʻlangan (yoki paketlarning ogʻzi yelimlangan) hamda mijozning muhri bilan muhrlangan (surgʻuchlangan) yoki mijoz tomonidan plombalangan;”. 33. 159-bandning ikkinchi xatboshisidagi “Milliy gvardiyasi qoʻriqlash xizmati” degan soʻzlar “Ichki ishlar vazirligi huzuridagi Qoʻriqlash departamenti” degan soʻzlar bilan almashtirilsin. 34. 163-bandda: ikkinchi xatboshi quyidagi tahrirda bayon etilsin: “Bank (filial) tomonidan boshqa hududda (yoki hududdagi boshqa tumanda, shaharda) kassalar tashkil etilgan hollarda, bank ish kuni oxirida ushbu kassalardagi limitdan ortiqcha naqd pullar va boshqa qimmatliklar qoldiqlari hamda kunlik kassa hujjatlari, tomonlar oʻrtasida oʻzaro tuzilgan shartnomaga asosan ushbu kassa joylashgan hududdagi bank filialiga, “Respublika maxsus aloqa bogʻlamasi” davlat unitar korxonasiga (bundan buyon matnda “Respublika maxsus aloqa bogʻlamasi” DUK deb yuritiladi) yoki inkassatsiya xizmatiga saqlash uchun topshiriladi.”; toʻrtinchi xatboshi quyidagi tahrirda bayon etilsin: “Bank (filial) binosidan tashqarida tashkil etilgan kassa xodimlari amaliyot kuni yakunida qolgan limitdan ortiqcha naqd pul va boshqa qimmatliklar qoldigʻiga chiqim kassa orderini rasmiylashtirib, 10109 — “Yoʻldagi naqd pullar va boshqa toʻlov hujjatlari” hisobvaragʻida aks ettiradi. Bunda, naqd pul va boshqa qimmatliklar qoldigʻini saqlash uchun topshirish bevosita inkassatsiya guruhi aʼzolari tomonidan, shuningdek oʻzaro shartnomaga asosan inkassatsiya xizmati, Oʻzbekiston Respublikasi Ichki ishlar vazirligi huzuridagi Qoʻriqlash departamenti (bank avtomashinasidan foydalangan holda) yoki “Respublika maxsus aloqa bogʻlamasi” DUK xizmati kuzatuvi ostida bank kassiri tomonidan amalga oshirilishi mumkin.”; sakkizinchi, toʻqqizinchi va oʻninchi xatboshilardagi “Milliy gvardiyasining qoʻriqlash xizmati” degan soʻzlar “Ichki ishlar vazirligi huzuridagi Qoʻriqlash departamenti” degan soʻzlar bilan almashtirilsin. 35. 170-bandning birinchi xatboshisidagi “Milliy gvardiyasining qoʻriqlash xizmati” degan soʻzlar “Ichki ishlar vazirligi huzuridagi Qoʻriqlash departamenti” degan soʻzlar bilan almashtirilsin. 36. 174-bandning birinchi xatboshisidagi “xodimining plombiri bilan” degan soʻzlar “xodimi tomonidan” degan soʻzlar bilan almashtirilsin. 37. 175-bandning ikkinchi xatboshisidan “ularni oʻzining plombiri bilan” degan soʻzlar chiqarib tashlansin. 38. 176-banddagi “Oʻzbekiston Respublikasi Milliy gvardiyasi xodimi” degan soʻzlar “ichki ishlar organi xodimi” degan soʻzlar bilan almashtirilsin. 39. 180-bandda: ikkinchi xatboshi quyidagi tahrirda bayon etilsin: “Kassa xodimi kassa mudiri ishtirokida kassetalardagi plombalarni ochib, naqd pullar qoldigʻini (texnik sabablarga koʻra bankomat lentalariga yoki boshqa qismlariga tiqilib qolgan va alohida paketlarga joylab olib kelingan banknotlar bilan birga) kassa mudiriga sanab topshiradi. Kassa mudiri kassirdan qabul qilib olgan naqd pullar qoldigʻini, slipda qayd etilgan naqd pullar qoldigʻi bilan taqqoslab koʻradi va kirim kassa orderini imzolab, qabul qilib oladi. Shundan soʻng, bankomatlardan naqd pullar olib kelinganligi boʻyicha rasmiylashtirilgan chiqim kassa orderini hamda naqd pullar qoldigʻi aks ettirilgan slipni kirim kassa orderiga ilova qilgan holda kunlik kassa hujjatlariga tikish uchun olib qoʻyadi.”; quyidagi mazmundagi xatboshi bilan toʻldirilsin: “Naqd pullar qoldigʻi va slipda qayd etilgan yozuvlar oʻrtasida tafovut aniqlansa, kassa mudiri holatni oʻrganib chiqish uchun bank boʻlinmasi rahbari va masʼul boʻlinmalarni xabardor qiladi.”. 40. 243-bandning birinchi xatboshisi quyidagi tahrirda bayon etilsin: “243. Banknotlar bogʻlamini yoki tangalar solingan qoplarni muhrlash yoki plombalash uchun kassirlar va boshqa moddiy javobgar shaxslar bank nomi, kodi yoki tartib raqami tushirilgan shaxsiy plombir (bir martalik raqamlangan shtrix yoki QR kodli plastik plombalar) yoki klishe bilan taʼminlangan boʻlishlari lozim.”. 41. 266-bandning oltinchi xatboshisidagi “qirqib olinmagan plombali tizimcha (polietilen paket)” degan soʻzlar “polietilen paketdagi klishe izlarini” degan soʻzlar bilan almashtirilsin. 42. 268-bandda: birinchi xatboshidagi “DUKning” va “DUKga” qisqartmalari tegishli ravishda “MCHJning” va “MCHJga” qisqartmalari bilan almashtirilsin; ikkinchi xatboshi quyidagi tahrirda bayon etilsin: “Davlat belgisi” MCHJning oʻramidagi naqd pullar boʻyicha tuzilgan 145-shakldagi dalolatnoma bilan birga taqdim etilgan ashyoviy dalillarga (pul bogʻlamining polietilen paketi, pul bogʻlamiga tegishli 10 ta banderol va ustki nakladka) asosan kamomad yoki nuqsonli pullar “Davlat belgisi” MCHJga taqdim etiladi. Bankda “Davlat belgisi” MCHJning oʻramidan aniqlangan kamomad yoki nuqsonli pullar “Davlat belgisi” MCHJ tomonidan naqd pulsiz hisob-kitob orqali qoplab beriladi.”; uchinchi xatboshidagi “DUKning” qisqartmasi “MCHJning” qisqartmasi bilan almashtirilsin. 43. 269-bandning ikkinchi xatboshisi quyidagi tahrirda bayon etilsin: “Qayta sanash kassasidagi naqd pul va boshqa qimmatliklar — mazkur Yoʻriqnomaning 14a-ilovasida keltirilgan shakldagi ilova qaydnomasida hamda 15 va 18-ilovalarida keltirilgan maʼlumotnomalar bilan taqqoslanadi.”. 44. 296-bandda: toʻrtinchi xatboshidagi “DUKga” qisqartmasi “MCHJga” qisqartmasi bilan almashtirilsin; beshinchi va yettinchi xatboshilardagi “DUK” qisqartmasi “MCHJ” qisqartmasi bilan almashtirilsin. 45. 305-banddagi “Markaziy bankning “Respublika inkassatsiya xizmati” davlat unitar korxonasi” degan soʻzlar “Respublika inkassatsiya xizmati” masʼuliyati cheklangan jamiyati” degan soʻzlar bilan almashtirilsin. 46. 324-band oʻz kuchini yoʻqotgan deb topilsin. 47. 326-bandda: quyidagi mazmundagi birinchi xatboshi bilan toʻldirilsin: “326. “Davlat belgisi” MCHJ tomonidan ishlab chiqarilgan naqd pul va boshqa qimmatliklarni HKKMga (aksiz markalarini Agrobankning tegishli mintaqaviy boʻlinmalariga) tashish Oʻzbekiston Respublikasi Markaziy bankining farmoyishlariga asosan amalga oshiriladi.”; birinchi — uchinchi xatboshilar tegishli ravishda ikkinchi — toʻrtinchi xatboshilar deb hisoblansin; ikkinchi xatboshidagi “326. Markaziy bankning” degan soʻzlar “Markaziy bankning” bilan almashtirilsin. 48. 327-bandda: toʻrtinchi xatboshi quyidagi tahrirda bayon etilsin: “Bankning moddiy javobgar shaxslari tomonidan naqd pul va boshqa qimmatliklarni joʻnatish yoki qabul qilib olish bilan bogʻliq tayyorgarlik choralarini oʻz vaqtida koʻrishlari uchun ularga naqd pul va boshqa qimmatliklarni tashishga doir farmoyishlar inkassatorlar orqali yetib borguniga qadar elektron rasmiylashtirilgan (vakolatli shaxsning elektron (yoki QR-kodli) imzosi bilan imzolangan) farmoyishlar maxsus dasturiy taʼminot orqali yuboriladi.”; beshinchi va oltinchi xatboshilar chiqarib tashlansin. 49. 333-bandning sakkizinchi xatboshisi quyidagi tahrirda bayon etilsin: “har bir pul bogʻlami joylashtirilgan paketdagi kafolat choklarining (klishe izlarining) mavjudligi va aniq ekanligini tekshirib qabul qilishlari lozim.”. 50. 334-bandning birinchi xatboshisidagi “tushirilganligi hamda, plomba bosilgan tizimchaning uzilmaganligini” degan soʻzlar “tushirilganligi hamda plomba bosilgan tizimchaning (bir martalik raqamlangan shtrix yoki QR kodli plastik plombaning) uzilmaganligini” degan soʻzlar bilan almashtirilsin. 51. 336-bandda: birinchi xatboshi quyidagi tahrirda bayon etilsin: “336. Inkassatorlar tomonidan naqd pul va boshqa qimmatliklar tashish uchun qabul qilib olinganida, kassa mudiri yoki uning koʻrsatmasiga binoan boshqa kassa xodimining nazorati ostida inkassatorlar ularni standart brezent qoplarga joylaydilar. Har bir qopning ogʻzi tikilib, tizimcha (bir martalik raqamlangan shtrix yoki QR kodli plastik plomba) bilan ikki yarim aylanishda siqib bogʻlanadi. Qopning ogʻzi tizimcha bilan bogʻlanganida, uning bir uchi matodan tayyorlangan yorliqdan oʻtkazilib, yorliqda joʻnatuvchi bank nomi, qopga solingan naqd pul va boshqa qimmatliklarning nominal qiymati hamda umumiy summasi, qopning oʻrab-bogʻlangan sanasi koʻrsatilib, tizimchaning uchlari mahkam bogʻlangan holda qop belgilangan tartibda plombalanadi.”; quyidagi mazmundagi ikkinchi xatboshi bilan toʻldirilsin: “Qopning ogʻzi bir martalik raqamlangan shtrix yoki QR kodli plastik plomba bilan bogʻlanganda, ikki yarim aylanishdan soʻng, plomba uchidan yorliq oʻtkazilgan holda siqib bogʻlanadi.”; ikkinchi xatboshi uchinchi xatboshi deb hisoblansin. 52. 338-bandning ikkinchi xatboshisi “plomba izlarining” degan soʻzlardan keyin “(bir martalik raqamlangan shtrix yoki QR kodli plastik plombani)” degan soʻzlar bilan toʻldirilsin. 53. 340-banddagi “Oʻzbekiston Respublikasi Milliy gvardiyasi xodimi” degan soʻzlar “ichki ishlar organi xodimi” degan soʻzlar bilan almashtirilsin. 54. 344-bandda: toʻrtinchi xatboshi quyidagi tahrirda bayon etilsin: “Naqd pul va boshqa qimmatliklarni inkassatorlar brigadasidan bank kassasiga qabul qilib olish jarayonida, banknotlar bogʻlami joylashtirilgan polietilen paket yirtilganligi yoki undagi klishe izining aniq emasligi aniqlansa, ushbu bogʻlamdagi naqd pul va boshqa qimmatliklar birma-bir, donalab sanalgan holda qabul qilinishi shart.”; beshinchi va oltinchi xatboshilar “qopning plombali tizimchasi” degan soʻzlardan keyin “(bir martalik raqamlangan shtrix yoki QR kodli plastik plombani)” degan soʻzlar bilan toʻldirilsin. 55. 15 va 18-ilovalar mazkur qoʻshimcha va oʻzgartirishlarning 1 va 2-ilovalariga muvofiq tahrirda bayon etilsin. 56. 16, 23, 24 va 43-ilovalar oʻz kuchini yoʻqotgan deb topilsin.